|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2023. június 12-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2023. június 12., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **jelen** | a Bizottság tagja |
|  | **Balogh Tibor** | **-** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **Horváth Ferenc** | **-** | a Bizottság tagja |
|  | **Janzsó Zoltán** | **jelen** | a Bizottság tagja |
|  | **Márovics Pál** | **-** | a Bizottság tagja |
|  | **Dr. Mészáros András** | **-** | a Bizottság tagja |
|  | **Dr. Stánitz Éva** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Pavelkovits Petra** | **-** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | - |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | - |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | jelen |  |
|  | **Babicsné Dr. Tőke Erzsébet aljegyző** | - |  |
|  | **Horváth Eszter irodavezető** | jelen | SZMJV PH Hatósági Osztály, Általános Hatósági Iroda |
|  | **Ágoston Sándor irodavezető** | jelen | SZMJV PH Hatósági Osztály, Közterület-felügyelet |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | jelen | SZMJV PH Városüzemeltetési Osztály, Kommunális és Környezetvédelmi Iroda |
|  | **Dr. Saly Imre elnök** | jelen | Aranypatak Vadásztársaság |
|  | **Németh Ferenc** | jelen | vadász |
|  | **Irmai Krisztián** | - | Lime Technology Kft. |
|  | **Kiss Viktória** védelmi ügyintéző | jelen | SZMJV PH Hatósági Osztály |
|  | **Tömböly Ágnes** | jelen | Vas Népe |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésének megjelent tagjait. Köszönti Dr. Károlyi Ákos Jegyző Urat, Dr. Saly Imre Urat, az Aranypatak Vadásztársaság elnökét, Németh Ferenc vadászt és Tömböly Ágnest, a Vas Népe újságíróját. Megállapítja, hogy a Bizottság 11 fővel határozatképes. A jegyzőkönyvet Kiss Viktória vezeti. Javaslatot tenne a jegyzőkönyv hitelesítésére Bor Balázs személyére.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Köszöni, szavazást rendel el, kéri a Bizottság tagjait, kézfeltartással jelezzék, hogy egyetértenek-e Bor Balázs jegyzőkönyv hitelesítő személyével.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot.*

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 5-öt fognak tárgyalni, a „Különfélék”-kel együtt, zárt ülés nem lesz. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**30/2023. (VI.12.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2023. június 12-i ülésének napirendjét az alábbiak szerint fogadta el:

**Nyilvános ülés:**

**1./ Tájékoztató a kárt okozó vaddisznók Szombathely belterületén történő megjelenéséről és az ezzel összefüggésben megtett önkormányzati intézkedésekről**

**Előadók:** Dr. Károlyi Ákos jegyző,

 Dr. Holler Péter, a Hatósági Osztály vezetője

**Meghívottak:** Dr. Saly Imre, az Aranypatak Vadásztársaság elnöke

 Németh Ferenc, vadász

**2./ Tájékoztatás a 2023. évi bizottsági határozatok végrehajtásáról** *(szóbeli előterjesztés)*

 **Előadó:** Dr. Holler Péter, a Hatósági Osztály vezetője

**3./ Beszámoló a városi komplex nagytakarításról** *(szóbeli előterjesztés)*

**Előadó:** Ágoston Sándor, a Közterület-felügyelet irodavezetője

**4./ Javaslat mikromobilitási járművek kölcsönzési célú közterületi elhelyezésére vonatkozó együttműködési megállapodás meghosszabbítására**

**Előadó:** Kalmár Ervin, a Városüzemeltetési Osztály vezetője

**Meghívott:** Irmai Krisztián, a Lime Technology Kft. képviseletében

**5./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Tájékoztató a kárt okozó vaddisznók Szombathely belterületén történő megjelenéséről és az ezzel összefüggésben megtett önkormányzati intézkedésekről**

**Előadók:** Dr. Károlyi Ákos jegyző,

 Dr. Holler Péter, a Hatósági Osztály vezetője

**Meghívottak:** Dr. Saly Imre, az Aranypatak Vadásztársaság elnöke

 Németh Ferenc, vadász

**Dr. Károlyi Ákos jegyző:** Először is, a korrektség jegyében, egy technikai információval kezdené. Megjelent a sajtóban is, tán egy hónappal ezelőtt, egy részletes jegyzői tájékoztató az Önkormányzat intézkedéseivel kapcsolatban, ebben volt egy olyan fél mondat, minden rossz szándék nélkül, hogy az Önkormányzat 2022. február 18-án megkereste az Agrárminisztériumot, a jogi helyzet tisztázása érdekében, de erre a megkeresésre nem jött válasz. Az Agrárminisztérium a sajtóban megjelentekre megkereste az Önkormányzatot, hogy szerintük válaszoltak, március 2. napján, az info@szombathely.hu e-mail címre, de az Önkormányzat megvizsgálta a levelezést és nem találtak ott választ. És ebben maradtak a Minisztériummal, hogy onnan elvileg küldtek választ, de meg nem kapták választ, de nem a cégkaput, Polgármester Úr e-mail címét, a jegyzo@szombathely.hu e-mail címet használták, hanem az info@szombathely.hu e-mail címet. Úgy gondolja, hogy a korrektség miatt fontos elmondani. Azóta újra megküldték azt a választ, aminek egy fontos eleme van, azt írta az Agrárminisztérium Vadgazdálkodási Főosztály képviseletében a Főosztályvezető Úr, hogy a szaktárca folyamatosan vizsgálja, hogy milyen jogszabályi lehetőségek állnak rendelkezésre, ennek keretében, mind a szakterületet, mind más jogterületet érintően javaslatokat fogalmaznak meg az egyértelmű és egységes jogi szabályozás kialakítása érdekében. Írta ezt a Minisztérium 2022. március 1-jén. Ezzel csak azt az állításukat szeretné alátámasztani, ami az általuk összeállított anyagban szerepel, hogy jelen pillanatban teljesen tisztázatlan az a jogszabályi környezet, hogy kinek a feladata a belterületen problémát okozó vadaknak a kezelése. Olyan jogszabály nincs, ami kötelezően önkormányzati feladattá tenné, de a felelősséget átérezve az Önkormányzat, Polgármester Úr jóvoltából megbízott egy hivatásos vadászt, Németh Ferencet, aki jelen van, hogy ezt a problémát kezelje. Németh Ferenc Úr most is szerződéssel rendelkezik, a rendőrség hatékony együttműködésével, amit ezúton is megköszön, hiszen az engedélyt tőlük kapják meg, a legutóbbi éppen a mai napon érkezett meg, június 30-ig szóló dátummal, ami alapján a vadász dolgozni tud. Az látszik, a médiában megjelentek és saját tapasztalatok alapján, hogy a kapacitást növelni kellene, hiszen egyetlen vadásznak a kapacitása erre elegendő, eddig 15 vadat lőtt ki, most további 8-at fog még júniusban, de látszik, hogy a kapacitást növelni kellene. Ezen a fórumon is ehhez kéri a Vadásztársaság segítségét, hogy legyenek olyan vadászok, akiket az Önkormányzat fel tud kérni erre a feladatra, így nagyobb hatékonysággal lehet ellátni ezt a feladatot és Polgármester Úr ennek érdekében hivatalosan is meg fogja keresni a Vadásztársaságokat, hiszen az Önkormányzat szándéka egyértelmű, mert ezt a problémát orvosolni kell, meg kell oldani, elsősorban a személy- és vagyonbiztonság érdekében, ehhez pedig nyilvánvalóan szakképzett vadászokra van szükség. Az Önkormányzat a többi részét, úgy, mint az engedélyeztetést, költség részét biztosítani tudja, de megfelelő mennyiségű szakemberre lesz szükség.

**Kelemen Krisztián képviselő, a Bizottság elnöke:** Köszöni szépen Jegyző Úr szavait. A kiküldött előterjesztésből kiderül, hogy két időintervallumban történt a szerződéskötés a vadásztársasággal, az egyik 2022. szeptember 30. – december 31. között, amikor 7 vadat sikerült kilőni, a másik 2023. február 13. – március 31. között, amikor 8 vadat sikerült kilőni, és most május 16-tól van egy élő szerződés, jelenleg nem tudjuk, hogy hány vad kerül kilövésre, az előirányzott 8 db. De ahogy Jegyző Úr is említette, kapacitás bővítésre lesz szükség. Fontos még elmondani, hogy az Önkormányzat az első két szerződésre közel 2,5 millió forintot költött, az Önkormányzat 2023. évi költségvetési rendeletében 4,1 M Ft van előirányozva erre a feladatra. Bízik benne, hogy az idei évben sikerül megoldani ezt a problémát, ne történjen komolyabb atrocitás.

**Dr. Saly Imre, Aranypatak Vadásztársaság elnöke:** Szeretné megköszönni, hogy meghívást kapott a Bizottság ülésére. Ahogy írta már korábbi tájékoztató levelében, ők is számos bejelentést kaptak, nagyjából az elmúlt két évben szaporodtak meg a bejelentések, Jegyző Úrhoz csatlakozik, hogy nagyon sok jogszabály nagyon sok mindent mond, egy valamit nem, hogy kinek kell valójában tenni és kinek a felelőssége. Onnan indít, ami apróságnak tűnik, de nagyon súlyos kérdést vet fel, hogy belterületen, lakott területen kell elejteni a vadakat. A vadászati törvény meghatároz bizonyos erejű lőszert, ami használható. Azt tudni kell, hogy lakott területen, házak között ezzel a lőszerrel lövöldözni, nagyon finom megfontolást igényel, nagyon diplomatikusan fogalmazva. Több kilométerre megy el a lőszer, több száz méterre még azután is, hogy a vadat keresztül ütötte, ember se tudja megmondani, hogy hol fog megállni. Ebből kifolyólag alapvetően, nem a belterületi vadászatra koncentráltak az elmúlt években, de vissza kell kanyarodnia, mert ő február 3-án vette át az elnöki feladatokat, ez nagyjából március közepére realizálódott, de úgy tud nyilatkozni, amit az elődjétől kapott információt, és amit ő azóta lát. Kért egy pontos kimutatást a szakmai irányítótól, hogy nagyjából mennyi pénzt költöttek és mennyi etetőanyagot juttattak ki, aki azt jelezte, hogy szóróik, etetőik vannak Szombathely határában. Nagyságrendet mondva, a Vadásztársaság egész területén, ami 11500 ha, van 10 db, ebből Szombathely határában 6-ot rendszeresen üzemeltetnek, amit rendszeresen etetnek, vadásznak. A tavalyi évben 100 tonna szemes takarmányt juttattak ki, az egész területre, több mint 270 tonna lédús takarmányt, több, mint 10 tonna szálas takarmányt és 2 tonna tápszert, ez nagyságrendileg 30 millió forintot tett ki. Hatékonyságnak nem volt a csimborasszója ez, de szintén leírta a levelében, hogy nehéz úgy eredményt elérni, hogy a város most már az erdővel határos, nagyon sok a gondozatlan kiskert, kerítés nélküli telek vagy rossz kerítéses telek, egyre többen mennek ki kirándulni, az etetők környékén állandó a mozgás, a vadnak nem csak étel kell, hanem ahol megtelepszik, ott van nyugalom. A városon belül azért tudtak megtelepedni, mert ezeken a helyeken nyugalmat találnak, utódokat tudnak a világra hozni, elkezdik őket nevelni, és ebben nincsenek megzavarva, felszámolva, addig azt kell, hogy mondja, hogy szélmalomharcot vívnak. Amit tudnak, megteszik, akár a vadász is, de hosszú távon nem lehet garantálni a megnyugtató eredményt. Több verzió merült fel, hogy mit lehet tenni a belterületen lévő vadakkal, az egyik, amit most tesznek, kilövik őket, nem veszélytelen, nagy megfontolást igényel. Adná magát az élve befogás, elszállítás, de az afrikai pestis miatt, egy határozat bizonyos pontja miatt élve nem szállítható a vad. Próbálkoztak fegyver nélküli hajtással, kimozdítani a vadat onnan, ahol megtelepedett, de diplomatikusan fogalmaz, nem hozott nagy eredményt, de annál nagyobb lakossági ellenállást. Talán egyetlen olyan megoldás van, ami nagy mennyiségben eltűnteti a vadat a belterületről, de az nem annyira humánus, minden vadász etikai elvet félretesz, különben azt fel sem hozná, vannak az ún. élve fogó karámok, ezt arra használják, ahol valóban nem lehet mást tenni, vagy ahol az afrikai sertéspestis felveti a fejét és kötelező írtást rendelnek el, ami vad abba belemegy, azt ott a helyszínen lelövik és úgy szállítják el. Ez egy esetleges megoldási mód lehet, de végig kell gondolni, ennek a használata nem veszélytelen, két fajta létezik, az egyik, amelyik automatikusan lezár, amikor a vad belement, de ezt nem ajánlaná, mert nem lehet tudni, hogy vaddisznó ment bele, vagy gyerekek találják meg és úgy bujkálnak bele, nem gondolja, hogy bárki felvállalná ezt a felelősséget. A másik fajta, egy ember manuálisan zár, de van egy köztes megoldása, van olyan, mint egy forgó ajtó, ami úgy van kialakítva, hogy a vaddisznó önmaga felemeli ezt az ajtót, mögötte becsuk és kifelé már nem tud menni. Ez valamennyire biztonságosnak mondható, ez nagy kárt nem tud tenni se kutyában, se macskában, se emberben. Arra fel kell készülni, ha valaki oda megy és van benne 8-10 vaddisznó és elkezdi lelövöldözni, az vélhetően gyorsan megjelenne a médiában, a social media-ban, hogy milyen módon kezelik. Valóban, semmilyen módon nem olvasható ki a felelősség kérdése, hogy ki a felelős. Ugyanakkor, ahhoz telepíti a jogszabály a felelősséget, aki a lövést leadja, tehát partnerek ebben, de azt látni kell, hogy ezt nagy tételben nem lehete alkalmazni belterületen.

**Dr. Károlyi Ákos jegyző:** Csatlakozna Elnök Úr szavaihoz, köszöni ő is, hiszen a leveléből kitűnik, hogy ők maguk is közreműködnek a belterületi vadállomány gyérítésében, másrészt pedig fontos kérdésre világít rá, a közösségi szerepvállalás, a közösségi szemléletformálás szükségességére, hiszen abban a levélben le van írva, hogy az elhanyagolt kiskertek, főleg, ahol gyümölcsfa is van, hogyan vonzzák a vadakat, és vannak olyan kerttulajdonosok, akiknek egy része eteti a vaddisznókat. Arról nem is beszélve, hogy az etetőket megrongálják, vagy vadakat elriasztó dolgokat helyeznek ki. Ha hosszú távú megoldást keresnek, akkor igaz az, amit leírtak, amit Elnök Úr elmondott, úgy gondolja, hogy egy szemléletformálásra is szükség lehet, mert ha a társadalom egyik része eteti a vadat, és mindent megtesz annak érdekében, hogy egyébként az etetők ne működjenek, élőhelyet biztosítanak a kiskertekben, a másik része, teljesen jogos igények, hogy belterületen ne legyen vad, ez lehet, hogy egy idő után egy parttalan küzdelemmé válik, ezért gondolja, saját véleménye, hogy hosszú távú megoldás érdekében, egy szemléletformáláson is el kell kezdeni gondolkodni.

**Kelemen Krisztián képviselő, a Bizottság elnöke:** A bizottsági üléseken párszor tárgyalták már ezt a témát, korábban is előkerült a szemléletformálás. Ennek a problémának a megoldása nem veszélytelen és óriási felelősséggel jár. Bizottsági elnökként szeretné megköszönni minden közreműködőnek, úgy gondolja, hogy csak közösen tudják megoldani ezt a problémát.

**Németh Ferenc vadász:** Lenne mit mesélni róla. Egy olyan éjszaka, nem is gondolnák az emberek, hogy 10 emberből 8-9 azt mondja, hogy de jó, csináljuk, de van 1-2, akik odaállnak a puskacső elé, erről a rendőrség is tudna mit mondani, járőrszolgálatot szerveznek ezek az emberek, de hozzáteszi: elektromos autó, doktori rendfokozat, hogy ők akkora állatvédők, hogy azt ők nem engedik stb. Volt, amikor a rendőrségnek kellett elvinni onnan egy embert, mert ő meg volt győződve, hogy ez micsoda rossz dolog. Egy éjszaka van egy ilyen cirkusz, az senkinek sem jó, akkor nincs vadászat, tönkre megy az egész este, meg a lelki dolgok is, hogy szidják a családját, gyermekét, nem egyszerű dolog. Visszatérve, amit Jegyző Úr mondott, fokozni a tempót, ha még egy vadász lenne, hozzáteszi, bárki, aki belterületen fegyvert használ, akkor, amikor ő, akkor ő tisztelettel megköszöni és ő befejezi. Úgy lehet, hogy egyik nap ő, másik nap a másik vadász, de az, amit ő a kiskerttulajdonosokkal kiépített, és egy olyan valaki, aki, nem szeretné ezt ragozni, de így a részéről akkor, amit most vállalt, azt teljesíti, de utána a jövőben ő ezt nem szeretné folytatni, tehát ebbe még egy valaki vállalja, ő ebben 10 évet öregedett, de amit vállalt, azt megteszi, de hogy belterületen több ember vadászik, az nehéz, azt senki nem próbálta még, a lakosság részéről is, a biztonság részéről is, ez így nehéz. Legyen minden nap, de amikor ő van kint éjszaka, akkor más ne legyen. Ez az ő privát hozzászólása volt.

**Kelemen Krisztián képviselő, a Bizottság elnöke:** Nyilván Jegyző Úr a kapacitásnövelésről beszélt, ami egyrészt azt is jelenti, hogy a vadászatnak az intenzitását lehetne növeli, nyilván nem arra gondolt, hogy két vadász egymással szemben ülve várja a vadakat. Nyilván, a városban élők biztonsága a legfontosabb számukra, abból a szempontból, hogy oldódjon meg ez a probléma, másrészt a lehető legnagyobb biztonsággal oldódjon meg.

**Dr. Stánitz Éva, a Bizottság tagja**: Laikusként kérdezi, hogy ilyenkor még van fialási idő?

**Dr. Saly Imre, Aranypatak Vadásztársaság elnöke:** Alapvetően azt figyelték meg, hogy a vaddisznó, ahol megtelepszik, nyugalma van, bőséges a táplálék, akkor tud egy évben kétszer is fialni, alapvetően egy évben csak egyszer, február-március magasságában. De ők is találkoznak augusztusban macska nagyságú kocával, ami nem februárban született.

**Dr. Stánitz Éva, a Bizottság tagja:** Még laikusabbat kérdez, hogy a bőséges etetés, amit említett, az nem az állomány szaporulatát segíti?

**Dr. Saly Imre, Aranypatak Vadásztársaság elnöke:** Jogos kérdés, mélységében kellene átbeszélni, de ez elsősorban az erdőben tartását segíti a vadaknak. A legjobb megoldás az lenne, ha be tudnák fogni az állatokat és el tudnák szállítani, de ezt nem lehet jelenleg kivitelezni. De továbbra is azt mondja, ami, csúnya szóval kifejezve, nagyobb tömegben megoldja a problémát, az az élve fogó karám és az abban való elejtés.

**Kelemen Krisztián képviselő, a Bizottság elnöke:** Jelenleg is van egy élő szerződés, 8 vaddisznó elejtése van betervezve, június 30-ig.

**Dr. Gulyás Ferenc r. ezredes, a Bizottság tagja:** Köszöni a munkát, aki nem került még ilyen helyzetbe, el sem tudja képzelni, hogy milyen lelki terhet jelent ez a munka. Nem lehet feketét vagy fehéret mondani, mindig lesz ellenérdekű ember. A másik, hogy el kellene dönteni, hogy veszélyes-e a vaddisznó a városban vagy sem. Szerinte veszélyes, bízik benne, hogy nem történik semmi, látott egy videót már, amikor autónak fordult neki a vad. A vadállatnak nem a városban a helye, ha tigrisek mászkálnának a városban, egyértelmű lenne, de a vaddisznó is ugyanolyan vadállat. Laikusként veszélyesebbnek gondolja őket, mint ahogyan a szakemberek most elmondták. De a köszönet és legnagyobb tisztelet illeti a résztvevőket és az önkormányzatnak sem könnyű, hiszen valahol mindig a hivataloktól várják az emberek a megoldást, de lehetőleg úgy, hogy ne bántsák a kis malackákat. Ahogy elhangzott, ott marad az az emberi magatartás, ami ide szoktatja a vadakat, gondozatlan kiskertek, nincsen fizikai akadály, etetőknél nagy mozgás van. Erre hosszú távon kell felkészülni.

**Egyed László tű. alezredes, a Bizottság tagja:** Szintén laikusként szól hozzá. Azt kérdezi Elnök Úrtól, hogy nem lehetne-e intenzívebb lakossági tájékoztatást ezzel kapcsolatosan tenni, ahogy az illegális hulladéklerakások elleni harcban. Szombathelyi lakosként ő sincs tisztában a dolgokkal. Szakemberek bevonásával úgy tájékoztatni a lakosságot, hogy minél több emberhez eljusson, elmagyarázva, közérthető módon. Hátha előbbre jutnának a közösségformálással, hozzáállással és a cukiság faktorral, így hívják a médiában a kutya, macska, vaddisznó, állat, ha kicsi, akkor cukiság faktor van, és ezek adják a híreknek a zöngéjét. A város által üzemeltett fórumokon, rendszereken keresztül, Savaria Fórumban, kicsit képbe hozni a lakosságot nem lehetne?

**Kelemen Krisztián képviselő, a Bizottság elnöke:** Köszöni és úgy gondolja, hogy ez most el fog majd indulni, ahogy Jegyző Úr is említette, a Vadásztársasággal együttműködve, ahogy Kapitány Úr is kérte, az online csalásokkal kapcsolatban elindul most a Savaria Fórumban egy figyelemfelkeltő, 3 lapszámos hirdetés. Úgy gondolja, hogy ezzel kapcsolatban is elindulhat egy ilyen, hogy figyeljenek a kertekre, tartsák rendezetten, ne etessék a vaddisznókat, ezekkel a címszavakkal például.

**Dr. Károlyi Ákos jegyző:** Reagálva Németh Ferenc által elmondottakra és csatlakozva Elnök Úr által elmondottakhoz, annyira azért ismerik egymást, nem az volt az elképzelés, hogy a kert egyik végéből nézi a vadász a kert másik végében ülőt és egymásra lövöldöznek. Arra gondolt, hogy mi egy vadász kapacitása, az pontosan látszik, ennyi, ezt leírta a Vadásztársaság elnöke is, ezt teljesen elfogadja és akceptálja az Önkormányzat, de az is látszik, hogy a probléma ezzel nincsen megoldva, ergo megoldást kell találni. Zárójelben jegyzi meg, hogy tavalyi évben, amikor elkezdtek erről beszélni és megtartották az első Vadászati Kerekasztat, akkor még senki nem tudta elképzelni, hogy belterületen fegyverhasználatra fog sor kerülni vaddisznó kilövés érdekében. Ma pedig már ez történik. Azt gondolja, és elhangzott Elnök Úr részéről, hogy van ennek egy másik technikája, a karámba történő befogás, ott történő elejtése a vadnak. Azt gondolja, hogy nyilvánvalóan csak olyan megoldás lehet, ami biztonságos megoldás, biztos megoldás, ami senkinek nem veszélyezteti véletlenül sem az egészségét, testi épségét, erre van a Vadásztársaság, mint szakmai társszervezet, aki segít ebben, és erre van a rendőrhatóság, aki engedélyezi ezeket a tevékenységet, csak hogy tisztába tegye a dolgokat, ha nem fogalmazott volna egyértelműen. Úgy gondolja, hogy minimum elgondolkodni ezen kutya kötelességük, más kérdés, hogy hova fognak jutni ebben a történetben, de gondolkodni kell a probléma megoldásán, ami jelenleg megoldatlan, de abban egészen biztos, hogy a közös felelőssége mindenkinek, akik itt ülnek a teremben.

**Bor Balázs, a Bizottság tagja:** Egy kérdése lenne, hogy a vaddisznók felderítése hogy történik és egy hatékonyabb felderítés segítene-e abban, hogy nagyobb eredményt érjenek el? Arra gondol, hogy egy hőkamerás drónnal tudnak-e ebben segíteni.

**Dr. Saly Imre, Aranypatak Vadásztársaság elnöke:** Biztosan tudna segíteni, de most már a vadászoknál is van kézi hőkamera, igazából tapasztalatból már megvannak azok a helyek, azok az útvonalak, ahol mozognak, ahol élnek. Igazából nem a felderítéssel van a probléma, mert elég akár kimenni a Szent István parkba éjjel.

**Bor Balázs, a Bizottság tagja:** Igazából ő arra gondolt, hogy a vadásznak a kapacitását leköti az, hogy melyik területen figyel és laikusként mondja, de el is riaszthatja őket, de ha tudják azokat a helyeket, ahol nagyságrendileg megtelepednek, akkor azt a levegőből adott esetben fel lehetne deríteni éjszaka egy hőkamerával, a vadásznak ezt az információt átadni, akár a vadász mellett, és így a hatékonyságát lehetne így növelni.

**Dr. Saly Imre, Aranypatak Vadásztársaság elnöke:** Biztosan segítene, úgy gondolja, ha nem a vadásznak kell várnia, az biztosan hatékonyságnövelő. Visszatérne egy korábbi gondolatra, ha kell, még tud embert adni, beszélt már néhány vadászkollégával, akik első körben vállalták, nyilván, majd, ha leül velük és elmondja, hogy a felelősség ott már az övé, akkor más lesz a leányzó fekvése néhány embernél, de azt gondolja, hogy pár embert még ki tud állítani erre a tevékenységre. De továbbra is, ha nagyobb volumenben szeretnék megoldani, a karámos megoldást tudja javasolni, hiszen ott az élet- és vagyonbiztonság garantálható, és ott egy jóval kisebb kaliberű lőfegyver is alkalmazható abból a távolságból.

**Büki Zoltán, a Bizottság tagja:** Először is szeretne mindenkinek köszönetet mondani, aki ennek a problémának a megoldásában részt vesz, komoly problémáról van szó, hiszen a lakosság körében a vaddisznók félelmet keltenek. Arról volt szó, hogy nehezen megállapítható, hogy kinek a felelőssége, szerinte nem, mert a Magyarország helyi önkormányzatairól szóló 2011. évi CLXXXIX. törvény 13. §-a egyértelműen kimondja, hogy a helyi önkormányzat feladatkörében tartozik: „A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: a helyi környezet- és természetvédelem, vízgazdálkodás, vízkárelhárítás; a honvédelem, polgári védelem, katasztrófavédelem, helyi közfoglalkoztatás.” Ezzel szerinte egyértelmű, és nagyon helyesen itt kell foglalkozni és ezért is mondta, hogy az első szó a köszöneté.

**Kelemen Krisztián képviselő, a Bizottság elnöke:** Köszöni szépen. Nyilván, ez valamilyen szinten vadászati kategória, de a vadászat nem tartozik az önkormányzatnak a feladatai körébe, főleg nem a kötelező feladatai körébe, de kéri Jegyző Urat, hogy javítsa ki, ha téved.

**Dr. Károlyi Ákos jegyző:** Helyesen mondta, volt egy jegyzői kollégium Szombathelyen, ahol az összes megyei jogú város jegyzője sem tudta behatárolni, hogy kinek a feladata lenne, de akkor nem rendelkeznek minden információval, másrészt pedig maga a Minisztérium levele az, aki saját maga írja, hogy valóban nem rendezett a hatáskör kérdése, ennek érdekében jogalkotásra tesznek javaslatot, ami folyamatra a mai napig nem érkezett válasz, de ahogy Kapitány Úr mondta, ez biztos nem a fekete-fehér kérdése. Másik önkormányzatok, ahogyan az ott elhangzott, ugyanezzel a problémával küzdenek, gyakorlatilag talán Kaposvár az egyedüli, aki Szombathelyhez hasonlóan ebben a kérdésben előbbre tudott lépni.

**Kelemen Krisztián képviselő, a Bizottság elnöke:** Egy biztos, hogy az Önkormányzat minden tőle telhetőt megtesz, hogy a probléma megoldódjon és köszöni minden érintettnek a munkáját. Több kérdés nem merült fel, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatot hozta:*

**31/2023. (VI.12.) BKKB számú határozat**

A Bűnmegelőzési, Közbiztonsági és Közrendvédelmi Bizottság a kárt okozó vaddisznók Szombathely belterületén történő megjelenéséről és az ezzel összefüggésben megtett önkormányzati intézkedésekről szóló tájékoztatót megtárgyalta és az előterjesztésben foglaltakat, valamint az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

*15 óra 43 perckor Dr. Gulyás Ferenc r. ezredes, a Bizottság tagja elhagyta az üléstermet, ezzel a jelen lévő bizottsági tagok száma 10 főre változott.*

**2./ Tájékoztatás a 2023. évi bizottsági határozatok végrehajtásáról** *(szóbeli előterjesztés)*

 **Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Dr. Holler Péter Osztályvezető Úr jelezte, hogy egyéb elfoglaltsága miatt nem tud részt venni a bizottsági ülésen. Kiosztásra kerül a tájékoztató anyag.

Tájékoztatja a Tisztelt Bizottságot, hogy a 2023. évi korábbi üléseken hozott, intézkedést igénylő határozatok végrehajtása tekintetében az alábbi intézkedések történtek:

2/2023. (I.23.) BKKB számú határozatában a Bizottság az önkormányzat 2022. évi költségvetéséről szóló 2/2022. (III.1.) önkormányzati rendelet módosításáról szóló rendelet-tervezetet az előterjesztésben foglaltak szerint a Közgyűlésnek elfogadásra javasolta.

Jelentés a végrehajtásról: A Közgyűlés 2023. január 26-i ülésén az önkormányzat 2022. évi költségvetéséről szóló 2/2022. (III.1.) önkormányzati rendelet III. számú módosításáról szóló 1/2023. (I.31.) önkormányzati rendeletet megalkotta.

8/2023. (II.20.) BKKB számú határozatában a Bizottság az önkormányzat 2023. évi költségvetéséről szóló rendelettervezetet, a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításáról szóló rendelettervezetet, a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló rendelettervezetet, valamint az I-IV. határozati javaslatot az előterjesztésben foglaltak szerint a Közgyűlésnek elfogadásra javasolta.

Jelentés a végrehajtásról: A Közgyűlés 2023. február 23-i ülésén az önkormányzat 2023. évi költségvetéséről szóló 4/2023. (II.28.) önkormányzati rendeletet, a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításáról szóló 5/2023. (II.28.) önkormányzati rendeletet, a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 6/2023. (II.28.) önkormányzati rendeletet megalkotta.

12/2023. (II.20.) BKKB számú határozatában a Bizottság a „Szombathely Közrendjéért-díj”-ra Gazdag Zsolt c. r. alezredest javasolja a Közgyűlésnek.

Jelentés a végrehajtásról: A Közgyűlés 2023. február 23-i ülésén meghozta a 69/2023. (II.23.) Kgy. számú határozatot, amelyben a Közgyűlés a Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet 33. §-a alapján 2023. évben „Szombathely Közrendjéért-díjat” adományozott Gazdag Zsolt c. r. alezredes részére. Az elismerést dr. Nemény András, Szombathely Megyei Jogú Város polgármestere adta át a Vas Vármegyei Rendőr-főkapitányság és a Vas Vármegyei Katasztrófavédelmi Igazgatóság közös, rendőr- és tűzoltónapon rendezett ünnepségén 2023. május 5-én.

14/2023. (III.27.) BKKB számú határozatában a Bizottság a takarékossági program felülvizsgálatához kapcsolódó döntésről szóló határozati javaslatot az előterjesztésben foglaltak szerint a Közgyűlésnek elfogadásra javasolta.

Jelentés a végrehajtásról: A Közgyűlés 2023. március 30-i ülésén meghozta 116/2023. (III.30.) Kgy. számú határozatát.

20/2023. (IV.24.) BKKB számú határozatában a Bizottság elvi döntést hozott arról, hogy amennyiben Szombathely Megyei Jogú Város Közgyűlése az önkormányzat 2023. évi költségvetéséről szóló 4/2023. (II.28.) önkormányzati rendelet módosítása során fedezetet biztosít bűnmegelőzési és katasztrófavédelmi kiadásokra, támogatásokra, úgy annak a terhére javasolja a polgármesternek, hogy az alábbi támogatási összeget biztosítsa: Vas Vármegyei Rendőr-főkapitányság részére prevenciós céllal információs felületet – okos televízió – működtetésével összefüggő tárgyak beszerzésére 150.000,- Ft értékben.

Jelentés a végrehajtásról: A Közgyűlés a 2023. május 25-i ülésén elfogadta az önkormányzat 2023. évi költségvetéséről szóló 4/2023. (II.28.) önkormányzati rendelet I. számú módosítását, ezáltal a Bizottság elvi döntése realizálódott. A támogatási szerződés előzetes jogi kontrollon van a Vas Vármegyei Rendőr-főkapitányságnál. A szerződés tervezet megküldésre került Dr. Szemes Róbert ra. kamarai jogtanácsos Úrnak 2023. június 7-én.

22/2023. (IV.24.) BKKB számú határozatában a Bizottság javasolta a polgármesternek, hogy Szombathely Megyei Jogú Város Önkormányzata a Claudius Polgárőr Egyesülettel közösen nyújtson be pályázatot az Országos Polgárőr Szövetséghez 2023. évben „Polgárőr Város” cím elnyerésére.

Jelentés a végrehajtásról: A pályázat határidőben benyújtásra került az Országos Polgárőr Szövetséghez. A pályázat elbírásáról még nem érkezett tájékoztatás.

24/2023. (V.22.) BKKB számú határozatában a Bizottság az önkormányzat 2023. évi költségvetéséről szóló 4/2023. (II.28.) önkormányzati rendelet módosításáról szóló rendelettervezetet az előterjesztésben foglaltak szerint a Közgyűlésnek elfogadásra javasolta. 25/2023. (V.22.) BKKB számú határozatában a Bizottság az előterjesztéshez fűzött I-III. határozati javaslatot az előterjesztésben foglaltak szerint a Közgyűlésnek elfogadásra javasolta.

Jelentés a végrehajtásról: A Közgyűlés 2023. május 25-i ülésén megalkotta az önkormányzat 2023. évi költségvetéséről szóló 4/2023. (II.28.) önkormányzati rendelet módosításáról szóló 12/2023. (V.26.) önkormányzati rendeletet, valamint elfogadta a 172/2023. (V.25.) Kgy. sz. hat., 173/2023. (V.25.) Kgy. sz. hat, 174/2023. (V.25.) Kgy. sz. hat határozatokat.

26/2023. (V.22.) BKKB számú határozatában a Bizottság az önkormányzat 2022. évi gazdálkodásának végrehajtásáról szóló rendelettervezetet az előterjesztésben foglaltak szerint a Közgyűlésnek elfogadásra javasolta.

Jelentés a végrehajtásról: A Közgyűlés 2023. május 25-i ülésén az önkormányzat 2022. évi gazdálkodásának végrehajtásáról szóló 13/2023. (V.26.) önkormányzati rendeletet megalkotta.

27/2023. (V.22.) BKKB számú határozatában a Bizottság Szombathely Megyei Jogú Város Önkormányzata 2022. évi maradvány elszámolásának jóváhagyásáról szóló határozati javaslatot az előterjesztésben foglaltak szerint a Közgyűlésnek elfogadásra javasolta.

Jelentés a végrehajtásról: A Közgyűlés 2023. május 25-i ülésén 171/2023. (V.25.) Kgy. sz. határozatot elfogadta.

28/2023. (V.22.) BKKB számú határozatában a Bizottság javasolta a polgármesternek, hogy a polgárőr egyesületeknek az előterjesztés 1. számú mellékletében szereplő támogatási összegeket biztosítsa 2023. évi alaptámogatásként az önkormányzat 2023. évi költségvetéséről szóló 4/2023. (II.28.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Polgárőr szervezetek támogatása” sora terhére.

Jelentés a végrehajtásról: A polgárőr egyesületek részére tájékoztató levél került kiküldésre június 7-én, a támogatási szerződések aláírásáról. A Bizottság határozatában foglalt javaslat szerinti összegekre vonatkozó szerződéseket aláírta Dr. László Győző Alpolgármester Úr. A polgárőr szervezetek folyamatosan érkeznek be a szerződések aláírására. 2023. június 12-én 3 polgárőr egyesület írta alá a támogatási szerződést, egy egyesület a jelzése alapján június 13-án írja alá majd.

29/2023. (V.22.) BKKB számú határozatában a Bizottság a Szombathely 2022. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló, a Rendőrségről szóló 1994. évi XXXIV. törvény 8. § (4) bekezdése alapján készített beszámolót megtárgyalta és az annak elfogadásáról szóló határozati javaslatot az előterjesztésben foglaltak szerint a Közgyűlésnek elfogadásra javasolta.

Jelentés a végrehajtásról: A Közgyűlés 2023. május 25-i ülésén 159/2023. (V.25.) Kgy. számú határozatával a beszámolót elfogadta.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**32/2023. (VI.12.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Tájékoztatás a 2023. évi bizottsági határozatok végrehajtásáról*” című előterjesztést megtárgyalta és az elhangzottakat tudomásul veszi.

**Felelős:** Kelemen Krisztián, a Bizottság elnöke

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**3./ Beszámoló a városi komplex nagytakarításról** *(szóbeli előterjesztés)*

**Előadó:** Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** Szeretné megköszönni a Közterület-felügyelet munkáját, név szerint is Ágoston Sándort kiemelve, szerinte nem volt olyan nagytakarítás, ahol ne lett volna kint személyesen és rengeteg autót távolítanak el ilyenkor, amik ott maradnak az előző napi elzárás kapcsán, de Irodavezető Úr beszámol erről.

**Ágoston Sándor, a Közterület-felügyelet irodavezetője:** Március hónapban került sor a társszervek vezetőivel a közös kooperálásra, hogy a helyszínek hol kerüljenek kijelölésre, nyilván az egész város területe prioritást élvezett, azokat a gócpontokat próbálták megkeresni, ahol a SZOMPARK és a SZOVA Zrt-vel közösen tudjanak komplex takarítást végezni. Ami fontos volt, hogy együtt tudtak gondolkodni, se a SZOVA, se a SZOMPARK nem tudott volna úgy dolgozni önállóan, és olyan munkákat elvégezni, ami nagyon fontos lett volna a lakosságnak, hogy ebbe ne vettek volna részt, a parkoló gépjárművek eltávolítása volt a legfontosabb. Gondoljanak bele, az élet- és vagyonbiztonság megóvása érdekében egy fa kivágás esetén a parkoló gépjárművek veszélyeztetve lettek volna. Ezeknek a helyszíneknek a kijelölése márciusban megtörtént, jelen pillanatban nagyon nagy terhet vesznek le a társszervek válláról, eddig 16 helyszín került sorra, ami heti szinten 2 alkalmat jelentett. Úgy néz ki a történet, hogy a kedd és csütörtök van kijelölve a terület karbantartására, amit előző nap közúti jelzőtáblákkal előjelezni kell a lakosság részére, hogy mi fog történni és hogyan lehet a gépjárművekkel szabályosan várakozni, a média, sajtó és a lakásszövetkezetek vezetőivel is történtek egyeztetések, és nagyon nagy segítségre voltak, hogy egy adott lakóközösség mindig időben és kellő információval megtudják, hogy milyen feladatot végeznek. Szeretné kiemelni, de megmondja őszintén, hogy a szíve csücske ez a történet, mert mindenhol pozitív lakossági visszajelzést kapnak, amit fontos kiemelni, a Kodály Zoltán utca, 10 emeletes ház mögötti és a Rohonci utca mögötti, Haladás stadionnal szemközti parkolósor, nem emlékszik arra, hogy ezek valaha lettek volna takarítva, felújítva. Arra konkrétan emlékszik, hogy a Kodály Zoltán utcában 105 gépjárművet kellett eltávolítani a helyszínről, annak ellenére, hogy előre voltak jelezve a munkálatok, nagy terhet tesz az előkészület is a dolgozói vállára. Hozzáteszi, hogy a 16 helyszínből, annak ellenére, hogy azok az autók, amik a közúti táblák után álltak oda, habár lehetett volna velük intézkedni, de soha nem az volt a cél, hanem a feladat végrehajtása, egy esetben alkalmaztak helyszíni bírságot egy olyan személlyel szemben, akihez elmentek, megkérték, de azt mondta, hogy ő akkor sem áll el, mert az az ő helye a közterületen. Egyébként 99,9 %-ban segítség az, hogy figyelmeztetésekkel és kiértesítésekkel élnek, nem bírsággal. Tekintettel, hogy üresek a parkolók ebben az esetben, 1-2 autót leszámítva, a fametszéseket, visszavágásokat, fűnyírásokat, zöld övezet karbantartását meg tudják tenni, mellette az útburkolati jelek felfestését, újra festését. Jó érzéssel töltötte el, hogy volt egy hölgy, aki azt mondta, hogy bárcsak Szentgotthárdon is ilyet látna. A terembe belépő Bonti Tamás irodavezető társának is szeretné megköszönni, valamint Papp János és Németh Szabolcs Úrnak, hogy közösen kitalálták és működik. Folytatni fogják az idei évben, amíg a jó idő kitart, nyáron lesz majd egy kis szünet, szeptembertől folytatják.

**Kelemen Krisztián képviselő, a Bizottság elnöke:** Köszöni a Közterület-felügyeletnek a terep biztosítását, munkáját, a SZOVA és SZOMPARK munkatársainak az elvégzett munkáját, valamint a Városüzemeltetési Osztály közreműködését. Közös munka volt, közös siker, sok pozitív visszajelzést kap a lakosoktól, hogy erre nagyon nagy szükség van, ilyen még nem volt, és erre mekkora szükség van.

**Büki Zoltán, a Bizottság tagja:** Köszöni a szót, egy kérdése lenne. Ő is meg tudja erősíteni a pozitív visszajelzést, ő is köszöni a munkát, de az Irodavezető által említett Perintparti sétány 1-16. közötti területet letakarították, felfestették, akkor a játszótér túloldalán, a benne lévő zsákutcában, a Szűrcsapó utca 28-34. terület miért nem történt meg, ha már arra jártak?

**Ágoston Sándor, a Közterület-felügyelet irodavezetője:** Ha egyszerre közel 100 autót kérnek meg, hogy menjenek el, és az előző napirendi pontnál is szóba került, hogy mindig jönnek az ellendrukkerek, amikor odamennek és megkérdezik, hogy miért most és miért itt, éjszakás műszak után hova álljon az illető, stb., ezért fizikai képtelenség több autót, de azzal ő is egyetért, hogy ezt lokálisan kell nézni és minél nagyobb területet kell kitakarítani, felfesteni, de fizikailag annyi autót nem tudnak hova rakatni az ott lakóktól, és abból felháborodás lenne. Nagyon szívesen fogadják a tanácsokat, a helyszín kéréseket, javaslatokat, hogy még miket kellene, de nyilván azokat vették előtérbe, amikre voltak jelzések, azok alapján kerültek kijelölésre. Számára az is csoda, hogy 105 autót elraknak, de 200-300 autóban nem bízna.

**Büki Zoltán, a Bizottság tagja:** Érti, de az említett terület 20-25 autót jelentett volna. Látta az ott folyó folyamatot, és gratulál hozzá, és igen, az autótulajdonosok ott parkolnak, ahol tudnak, sokszor a zöld területen is.

**Ágoston Sándor, a Közterület-felügyelet irodavezetője:** Köszöni, és azzal kiegészítené a tájékoztatóját, hogy arra tud visszakanyarodni, hogy a szombathelyi lakosok 90%-a jogkövető, hihetetlen mennyiségű az az autó, ami nem szombathelyi, a szerb rendszámos gépjárműtől kezdve tudná sorolni, és a másik városból lévőknél még a személyes kapcsolat sincs meg, főleg, ha nincs meg a tulajdonos telefonszáma stb., akkor hiába bírságolják meg, az autó attól még ott marad a helyszínen. A Rohonci utcában ugyanígy jártak, egyetlen autó maradt a parkolóban, a vonalon állt, így nem tudták felfesteni a területet. De köszöni a helyszínt, felírta és Irodavezető társával ezt egyeztetni fogják, ahogy lesz rá mód, megvalósítják.

**Kelemen Krisztián képviselő, a Bizottság elnöke:** Egy adott kijelölésénél rengeteg szakmai szempontot kell figyelembe venni, egyszerűsítve, a területek kijelölésének az elsődleges az volt, hogy kezelhető legyen, 8-12 óra közötti időtartamba bele tudjanak férni. Úgy gondolja, hogy nagyszerűen és racionálisan lett kitalálva ez a megoldás. Megadja a szót Bonti Tamás irodavezető Úrnak.

**Bonti Tamás, a Kommunális és Környezetvédelmi Iroda vezetője:** A kérdésre válaszolva, a 8-12 óra közötti időszakba bele kellett férnie, hogy először feltakarították a helyszínt, a vizes takarításnak meg kell száradnia, utána tudnak festeni, valamint a fákat meg kellett metszeni, olyan helyszíneken is, ahol vagy 20 éve nem került erre sor. Festeni csak akkor tudtak, ha az aszfalt legalább 10 °C fok, mert akkor kb. 10 perc alatt megszárad a festék, ha ennél hidegebb, akkor órákba is telhet és nem lehet visszaengedni a forgalmat. A segítség nélkül, amit kaptak a Közterület-felügyelettől, sikertelen lenne. 4 évvel ezelőtt lett az egész város lefestve, minden kiürítés nélkül. Tavaly ősszel megpróbálták, nem sikerült, csupán kevés parkolót tudtak csak felfesteni. Sokszor abból is volt probléma, hogy rokkantparkolót nem engedte az ott lakó felfesteni, mert mondván az az ő helye már 40 éve, nem gondolják, hogy átadja a helyét, holott erre jogszabály van, hogy a legközelebbi helyet kell kijelölni, ami végülis megtörtént, csak ez rengeteg időbe került. Lehet mindent jobban csinálni, ők is igyekeznek, ősszel folytatják a munkát, és az említett helyszínt felírta magának ő is.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**33/2023. (VI.12.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Beszámoló a városi komplex nagytakarításról*” című előterjesztést megtárgyalta és az elhangzottakat tudomásul veszi.

**Felelős:**  Kelemen Krisztián, a Bizottság elnöke

 Ágoston Sándor, a Közterület-felügyelet irodavezetője

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**4./ Javaslat mikromobilitási járművek kölcsönzési célú közterületi elhelyezésére vonatkozó együttműködési megállapodás meghosszabbítására**

**Előadó:** Kalmár Ervin, a Városüzemeltetési Osztály vezetője

**Meghívott:** Irmai Krisztián, a Lime Technology Kft. képviseletében

**Bonti Tamás, a Kommunális és Környezetvédelmi Iroda vezetője:** Arról tájékoztatja a Bizottságot, hogy eddig fél éves ciklusokra hosszabbították a szerződéseket, de a mostani előkészítésnél a cég kérte, hogy ne fél évvel legyen hosszabbítva, mert a fiatalok körében nagyon népszerű, ezért is kérték, hogy egy évre kerüljön meghosszabbításra. A másik fontos dolog, hogy innentől kezdve nem lesznek szanaszét a rollerek, hanem egy határidőig, elvileg augusztus 31-ig, de legkésőbb szeptember 30-ig fix pontokkal kell kijelölni, hogy hova lehet letenni, összegyűjteni a rollereket, mert már van elég adatuk az adatbázisukban. Az, hogy ez hogyan történik meg, arra van többféle lehetőség, majd ezt egyeztetik, ők egy felfestésre gondoltak, de az is lehetséges, hogy táblákkal jelölik ki. Ami biztos, hogy ahol zöld terület van, és ott történik a kijelölés, ott csak táblát engednek kihelyezni. A szolgálatással kapcsolatos, hozzájuk csak pár bejelentés érkezett elhagyott rollerről, patakban, vagy Csónakázó-tóban, az ő irodájukhoz 6 vagy 7 bejelentés érkezett csak, pl. út közepén hagyott rollerről. Tényleg népszerű a roller, neki tudomása arról nincs, hogy komolyabb baleset történt volna, de ez nem biztos, hogy helytálló, személyi sérülésre gondolt.

**Bercse László r. őrnagy, a Bizottság tagja:** Megerősíti Bonti Tamás szavait, hogy nagyságrendileg nem lett több baleset. Még nincs KRESZ-módosítás, internetes oldalakon lát előterjesztéseket, 25 km/h-s sebességhatárig mivel kell rendelkezni a vezetőjének, vagy magának a járműnek, de ez még nem jelent meg közlönyben. Viszont változás van az előző bizottsági üléshez képest, a Kúria állásfoglalása alapján gépi meghajtású járműnek minősítették az elektromos rollereket, és egyértelműen ittas járművezetés bűncselekményt követi el valaki, aki úgy használja. Illetőleg a legutóbbi bizottsági ülésen az ügyészi állásfoglalás az volt Vas megyében, miszerint gyalogosoknak kijelölt helyen, gyalogosok zavarása nélkül közlekedhet, ez a Kúria állásfoglalása alapján változott, most már az úttesten is használhatják a rollereket. Ami baleset volt, az leginkább a forgalmi rendbe történő becsatlakozás volt, máskor elsodorták a rollerest, illetve gyalogos-átkelőhelyen nem szálltak le róla, ezért történt baleset. Azt tapasztalták, hogy a pénteki-szombati szórakozóhelyeken a szórakozás után kicsi olcsóbban jön ki, mint a taxinak a költsége és ketten is elférnek rajta című történet és így használják a rollert.

**Balogh Gábor r. alezredes, a Bizottság tagja:** Bercse László nem mondta ugyan, de olyan gonddal küzdenek, hogy hiába regisztrált a felhasználó, az azonosításhoz kötődik, nem mindig nyújt információt a szolgáltató, vagy nem olyan információt nyújt, ami alapján vissza tudnák keresni, hogy az adott időpontban ki közlekedett az adott eszközzel, és ez akár egy bűntetőeljárás, akár szabálysértési eljárás során okoz némi fennakadást. Erre valamilyen megoldást kell, hogy találjanak, hogy hiába regisztrálnak, nem tudnak nekik információt adni. Ez több ügyben is felmerült, ez plusz terhet jelent.

**Kelemen Krisztián képviselő, a Bizottság elnöke:** Sajnálja, hogy nincs jelen Irmai Krisztián, a Lime cég képviseletében, ezekre a kérdésekre ő tudna válaszolni, hiszen elméletileg a bankkártya adatok használatával a bérlő beazonosítható lenne.

**Balogh Gábor r. alezredes, a Bizottság tagja:** Ahhoz képest, hogy mióta vannak használva, ahhoz képest elfogadható, és majd kialakul a rendszer, bejött a számítása a cégnek is, sokan használják.

**Egyed László tű. alezredes, a Bizottság tagja:** Irodavezető Úr említette, hogy lesznek kijelölt pontok, valami színes festés, nem lehetne ezt a kétszemélyes dolgot úgy jelezni, mint a zebráknál levő figyelemfelhívó festés, hogy „nézzen jobbra, nézzen balra, olyan felhívással, hogy a rollert ne két személy használja? Mert ugye amit nem tiltanak, azt szabad. Lehetne-e ilyen felfestést kérni a szolgáltatótól? Ez neki is érdeke lenne, mert szabálytalan használata van így.

**Bonti Tamás, a Kommunális és Környezetvédelmi Iroda vezetője:** Még nem alakult ki, hogy mi lesz a jelzés, lehet, hogy tábla lesz, de a táblánál is lehet kiegészítő táblát használni, hogy egyszemélyes rollerek. Igazából van kétszemélyes is, azon lehet kettő főnek menni, látott már olyat. De megkérdezik a szolgáltatót, hogy van-e erre mód és milyen. Amit hangsúlyoz, hogy a tiltópontok továbbra is maradnak, Fő tér, Csónakázó-tó. Nyilván a Lime rollereket tudják ők tiltani, nem a többi rollert.

**Egyed László tű. alezredes, a Bizottság tagja:** Ez biztos, hogy működik?

**Bonti Tamás, a Kommunális és Környezetvédelmi Iroda vezetője:** Igen, biztos, azt lehet látni, hogy egy rövid ideig tudja tolni, de letilt a rendszer, és utána nem tudja tolni sem, mert olyan mintha folyamatosan a féket húzná.

**Egyed László tű. alezredes, a Bizottság tagja:** Ehhez kapcsolódóan még egy dolgot elmond, ha megengedi a Bizottság. Egyre több elektromos roller van használatban, és a Tűzoltóságnak megvolt az első ilyen tűzesete. Zalaegerszegen, 3 héttel ezelőtt égett ki egy négyemeletes társasház egy roller töltése miatt. Szombathelyen is történt egy ilyen tűzeset, de szerencsére garázsban történt, ami nem égett le. Érdekes, hogy a töltés szabályozó egység gyulladt ki, feltette töltőre a fiatalember, majd 24 óra múlva ment vissza a fiatalember a garázsba, ami tiszta fekete volt, zárt téri tűz volt, nem terjedt ki, csak a roller gyulladt ki. Egy statisztikai számot mond, mert a londoni tűzoltóságnak van már ilyen statisztikája, ha jól emlékszik, 46.000 ilyen eszköz fut már Londonban, csak idén májusban 48 db elektromos kerékpár, 12 db e-roller tűz volt. Ebből a szempontból is figyelni kell majd az eszközökre. Mindenkinek azt tudja tanácsolni, hogy őrizetlen ne hagyják ezeket az eszközöket töltés közben.

**Kelemen Krisztián képviselő, a Bizottság elnöke:** Ő is azt tapasztalja, hogy a kezdeti nehézségekhez képest a rollerek kezelése, tárolása kezd megoldódni, és amikor meg lesz ezeknek a hotspotoknak a kijelölése, még rendezettebbnek fog tűnni a város, és mindenki tudni fogja, hogy hova kell leállítani a rollert. Arra kíváncsi, hogy a technikai fejlődés mikor jut el odáig, hogy elektromos kerékpárral, lime rollerrel nem tudnak átsuhanni az emberek a zebrán, mert ott letilt.

**Büki Zoltán, a Bizottság tagja:** Előszedte a 2022. 07. 19-i bizottsági ülésen tárgyalt szerződéstervezetet, amiatt, hogy az előterjesztésben arról volt szó, hogy hotspotokat alakítanak ki, amit nem értett, mert a 2022. évi szerződés tervezet tartalmazza, hogy a Lime Kft. 72 db hotspotot alakít ki. Jöttek még a kérdések a 4. pont kapcsán, ami a tavalyi szerződésben bent volt, hogy ha eddig nem volt hotspot, akkor hogyan végezte el a megállapodásban foglaltakat, a Lime Kft. kötelezettséget vállalt arra a rollerek olyan módon történő elhelyezéséről, hogy a járdán a gyalogos forgalmat, illetve a kerékpárúton a kerékpáros forgalmat ne akadályozza. A járdák esetében a 1,5 m hasznos szélességet biztosítani kell. Zöldterületeken, gyepesített felületeken nem lehet az eszközöket tárolni. Idézi: „A hotspotok területének fenntartási költségeihez történő hozzájárulásként a Lime Kft. az Önkormányzatnak 750.000,- Ft + ÁFA, azaz hétszázötvenezer forint + ÁFA összeget fizet.” Továbbra is meg van benne a kérdés az alábbi szerződésben foglaltakra: „10. A Lime Kft. kötelezettséget vállal arra, hogy a kötelező parkoló zónákban a hotspotokon kívül hagyott elektromos rollereket, valamint a kötelező parkoló zónákon kívül a 7. pontban írtaknak nem megfelelően elhelyezett rollereket, az Önkormányzattól a kapcsolattartó 16. pont szerinti e-mail címére érkezett bejelentés kézhezvételétől számított 2 órán belül, egyéb esetekben 24 órán belül begyűjti, és valamelyik hotspotra visszaszállítja. 13. A Lime Kft. kötelezettséget vállal arra, hogy az Önkormányzat külön kérésére, az abban megjelölt határidőn belül és az abban megfogalmazott kritériumok alapján – különösen a hotspotokon kívül hagyott elektromos rollerek számára, a begyűjtés időtartamára vonatkozóan – az elektromos rollerek használatával kapcsolatosan kimutatást készít, és azt megküldi az Önkormányzat részére.” A kérdése az, hogy ez a kimutatás elkészült-e a szerződésben foglaltak szerint? Vagy mikor volt a változtatása a megállapodásnak, ezzel most nincs tisztában, mert egy olyan előterjesztés érkezett most, hogy ennek már egy alapja volt, ők miért nem tudnak a módosításról.

**Kelemen Krisztián képviselő, a Bizottság elnöke:** Mire gondol pontosan? Konkrétan a hotspotok kialakítására?

**Büki Zoltán, a Bizottság tagja:** Igen.

**Kelemen Krisztián képviselő, a Bizottság elnöke:** Erre Irodavezető Úr tud válaszolni.

**Bonti Tamás, a Kommunális és Környezetvédelmi Iroda vezetője:** Igazából a szerződés abszolút nem módosult, csak kiegészítés került bele. Az alapszerződésbe kerültek a mostanihoz hasonló kiegészítések. Szeptembertől jöttek be a rollerek, igazából még nincsenek itt egy éve, még nem volt meg akkor nekik az adatbázis, amit kérdeztek, hogy kijelölje a hotspotokat, instabil volt az egész, hogy hol helyezik el, hol legyenek kijelölve, ezért nem történt meg, folyamatosan mozgatták a hotspotokat. Ebből van is probléma a cégnél, mert sokan úgy gondolják, hogy 30-40 méterre leteszik, akkor már ott vannak a rollerek, de nem, nincsenek a hotspotokban. Most ezért kérték, hogy eltelt lassan az egy év, megvan nekik az adatbázisuk, amúgy Németh Ákos Tanácsnok Úrnak megküldik azt a kimutatást, amiben benne van, hogy már kétszer megkerülték volna a Földet a Szombathelyen használt rollerekkel, bármikor és bármiről tudnak kimutatást kérni, de ha erre vonatkozóan kérés, akkor a szeptemberi bizottsági ülésre tud kimutatást hozni bármiről. Ezek alapján azért írták bele fixen a hotspotok kialakítását, augusztus 31-ig meg kell csinálniuk. Azt mondta a cég, hogy kijelöli egyből, csak akkor ki fogja azt átfesteni, hogy fogják értelmezni, ha azt 20 méterrel arrébb kell felfújni, minden más városban, ahol szolgáltatott, úgy kötött szerződést, így szeretné kérni. Megcsinálhatta volna, ha akarta volna, nyilván nem kis költség, de most kötelezik arra, hogy megcsinálják augusztus végéig.

**Büki Zoltán, a Bizottság tagja:** De a megállapodás tervezet 2. pontja azt mondja, hogy „Szerződő felek megállapodnak abban, hogy a hotspotok helyszínét a működtetés első 2 hónapjának tapasztalata alapján egyező akarattal véglegesítik”.

**Bonti Tamás, a Kommunális és Környezetvédelmi Iroda vezetője:** Igen, de ezt ő nem tudta megtenni.

**Büki Zoltán, a Bizottság tagja:** De az előbb azt mondta, hogy annyian használták, hogy megkerülték a Földet.

**Bonti Tamás, a Kommunális és Környezetvédelmi Iroda vezetője:** Igen, de a szeptembertől számított két hónapról beszélnek, ezen vitatkozhatnak, de a szerződés lényege, hogy legyenek kijelölve ezek a helyek, most már van adatbázisuk, az ő kérésüket figyelembevéve, hogy egy éven belül jelölhesse ki. Eltelt egy év, az adatbázisuk megvan, ki is fogja az üzemeltető jelölni az egy éven belül. Hogy nekik hogyan kell ezt elszállítani, ami egy másik kérdés volt, hozzájuk panasz nem érkezett, csupán néhány, tehát a szolgáltató erre figyel, hiszen neki sem érdeke a szanaszét hagyott roller, ezek elvileg visszakerülnek. A Csótóba, meg egyéb helyekre bedobott rollerekről van szó, azokat is villámgyorsan összeszedik, 24 órán belül ezeket a problémákat megoldották. Ha hozzájuk beérkezik valami, azt a szerződésben rögzített e-mail címre továbbítják, nem a Városháza foglalkozik vele, hanem a cég megbízott partnercégei, mert nem egy van, de ők ezeknek a feltételeknek eleget is tesznek. Úgy érezték, hogy ennek egyedül nem akarnak nekiállni, amire a Bizottság tagja is utalt, hogy jelöljék rendesen, hogy hol tudják leállítani az eszközöket. Ezért lett most kijelölve egy konkrét határidő, és bízik benne, hogy meg is fogják csinálni, fix helyekre, amiket nem fognak már mozgatni. Volt olyan hely, amit 18-szor mozgattak már, pont azért, hogy minden előírást be tudjanak tartani. Újságban is meg lehetne jelentetni, hogy ezek a rollerek egy személyre vannak kitalálva, a sajtó ebben segíthet. Reméli, hogy szeptemberben arról számolhat be, hogy kihelyezték a hotspot táblákat.

**Kelemen Krisztián képviselő, a Bizottság elnöke:** Személyes tapasztalatról tud beszámolni, hogy szeptember 1. óta több, mint 8 esetben jelezte az applikáción keresztül, hogy olyan Lime rollerrel kapott lakossági jelzéseket, hogy rossz helyen vannak a rollerek, vagy nincs bent az applikációban az eszköz. Ezeket jelezte az applikáción keresztül és 24-48 órán belül intézkedett is a cég.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 8 igen szavazattal, 0 nem szavazattal és 2 tartózkodással elfogadta a javaslatot és az alábbi határozatot hozta:*

**34/2023. (VI.12.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására*” című előterjesztést és a hatályban lévő Együttműködési megállapodás módosítását az előterjesztés melléklete szerinti tartalommal javasolja a Közgyűlésnek elfogadásra.

**Felelős:** Dr. Nemény András polgármester

 Horváth Soma alpolgármester

Kelemen Krisztián, a Bizottság elnöke

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** 2023. június 15.

**5./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Van-e esetleg hozzászólás? Nem volt. Köszöni az ülésen tanúsított munkát, kellemes nyarat kíván mindenkinek, találkozzanak azért a városi rendezvényeken, az ülést 16 óra 27 perckor lezárja.

*Jegyzőkönyv lezárva, 16 óra 27 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**